Torsten Schack Pedersen (V), 2005-03-02:
Verden bliver mindre og mindre, lyder et efterhånden lidt for brugt udtryk, men noget om snakken er der.
Det gælder også, når vi taler uddannelser, for uddannelser skal ses mere internationalt.
For Venstre er det vigtigt at sikre, at danske universiteter får bedre mulighed for at agere i et mere internationalt uddannelsesmiljø.
Der er allerede i dag et stort samarbejde og mange udviklingsaftaler, men mulighederne skal forbedres både for de studerende og for universiteterne.
Universiteterne får med dette forslag bedre mulighed for at begå sig i et mere internationalt uddannelsesmiljø, bedre mulighed for at lave aftaler om studieforløb i flere lande og på flere universiteter og mulighed for at oprette uddannelser i udlandet.
Det skal også være lettere for studerende at bevæge sig på tværs af landegrænser, når det gælder uddannelser.
I Danmark skal vi sikre, at de studerende får mulighed for at tage de bedst mulige uddannelser.
OECD har i sin evaluering af Danmarks universitetssystem opfordret til øget studentermobilitet.
Mange danske studerende tager allerede i dag dele af deres uddannelse i udlandet.
Det er positivt, da studier i udlandet bl.a. kan give de studerende mulighed for at opsøge universiteter med særlige kompetencer inden for bestemte områder.
Det er også en fordel for det danske samfund, når de studerende vender tilbage til Danmark med nye input, kompetencer og erfaringer fra udlandet.
Det er vigtigt, at rammerne for at tage en del af sin uddannelse i udlandet er så enkle som muligt.
Mange bøvler i dag med meritoverførsler fra fag taget på udenlandske universiteter.
Det vil ikke fuldstændig forsvinde med dette forslag, men muligheden for at indgå samarbejdsaftaler omkring parallelforløb og fællesuddannelser sørger for automatisk merit.
Det bliver også muligt at tage en større del af uddannelsen i udlandet.
Disse forhold bidrager til den ønskede øgede mobilitet for danske studerende, da usikkerhed om meritoverførsler og risiko for forlænget studietid mindskes.
I Danmark kan vi ikke løse hele verdens uddannelsesopgaver.
Danske universiteter har mange udvekslingsaftaler, og der er Danidaprojekter og EU-ordninger.
Dette forslag ændrer ikke på disse forhold, men der stilles nu krav om betaling fra studerende, der ikke falder ind under disse forhold.
Det er ikke rimeligt, at danske skatteydere skal finansiere en dyr uddannelse til stort set enhver, der måtte ønske det.
For at sikre, at vi kan tiltrække dygtige udenlandske studerende, oprettes der i stedet fripladsordninger og stipendier for udenlandske studerende.
Det bliver universiteterne selv, der administrerer disse ordninger, men finansieringen foretages på de årlige finanslove.
Det bliver ikke nogen pengemaskine for universiteterne, da indtægterne herfra skal gå til yderligere fripladser.
Nogle har anført, at det så kun er de rigeste, der vil studere i Danmark.
Det tror jeg ikke på.
Det gælder bl.a. nogle af verdens førende universiteter som Harvard, Oxford, MIT, Stanford og Yale.
Lovforslaget er en genfremsættelse fra før valget.
Nogle af kritikpunkterne ved førstebehandlingen sidste gang var bl.a. forskellig ikrafttrædelse i forhold til lignende ændringer på undervisningsministerens område.
Det forhold er nu ændret, så ikrafttrædelsestidspunkterne er ens.
På baggrund af disse betragtninger kan Venstre støtte forslaget, og jeg skal på vegne af Det Konservative Folkeparti oplyse, at de også støtter forslaget.